Άγγελος Αναστασιάδης

Ο Άγγελος Αναστασιάδης (Νέοι Επιβάτες Θεσσαλονίκης, 8 Μαρτίου 1953) είναι Έλληνας παλαίμαχος διεθνής ποδοσφαιριστής και προπονητής. Αποτελεί μία αναγνωρίσιμη μορφή στον χώρο του ελληνικού ποδοσφαίρου, καθώς αγωνίστηκε ως ποδοσφαιριστής σε δύο δημοφιλείς συλλόγους όπως είναι ο ΠΑΟΚ και ο Παναθηναϊκός και ακολούθησε μετέπειτα μία αξιόλογη και μακρόχρονη προπονητική σταδιοδρομία, περνώντας από τον πάγκο αρκετών ομάδων της Α' Εθνικής Κατηγορίας. Διετέλεσε ομοσπονδιακός προπονητής στην Εθνική Ελλάδας από την 8η Νοεμβρίου 2018 έως την 15η Ιουλίου 2019. Από τον Νοέμβριο του 2022, είναι μέλος της διοίκησης της ΠΑΕ ΠΑΟΚ ως β' αντιπρόεδρος και ασχολείται ενεργά με την υλοποίηση του σχεδιασμού για την κατασκευή του νέου αθλητικού κέντρου της ομάδας στη Θέρμη Θεσσαλονίκης.

 Ποδοσφαιρική σταδιοδρομία 
 Σε συλλογικό επίπεδο 
Ξεκίνησε το ποδόσφαιρο από τον ΠΑΟΝΕ, ομάδα της γενέτειρας του. Το καλοκαίρι του 1971 εντάχθηκε στον ΠΑΟΚ συμμετέχοντας σε οκτώ φιλικούς αγώνες με την ανδρική ομάδα και κατόπιν συνέχισε στα εφηβικά του τμήματα, για να προωθηθεί το 1973 στην πρώτη ομάδα σε ηλικία 20 ετών. Αγωνιζόταν στη μεσαία γραμμή με αμυντικά κυρίως καθήκοντα και υπήρξε δεινός εκτελεστής πέναλτι, σημειώνοντας με τον τρόπο αυτό σχεδόν το 40% των τερμάτων της καριέρας του.

Την πρώτη κιόλας χρονιά, χρησιμοποιήθηκε από τον προπονητή του Λες Σάνον ως αλλαγή στο 5ο λεπτό της παράτασης του τελικού κυπέλλου 1974 και εκτέλεσε εύστοχα το προτελευταίο πέναλτι κατά τη διαδικασία που ανέδειξε νικητή τον ΠΑΟΚ επί του Ολυμπιακού με 4–3 (κανονική διάρκεια και παράταση, 2–2). Με 28 εμφανίσεις (19 ως βασικός) σε 30 αγωνιστικές, αποτέλεσε βασικό στέλεχος της ομάδας που κατέκτησε το Πρωτάθλημα Ελλάδας το 1976, το οποίο ήταν το πρώτο στην ιστορία του συλλόγου. Μαζί με τους Γιώργο Κούδα, Σταύρο Σαράφη και Χρήστο Τερζανίδη σχημάτισαν μία ισχυρή μεσαία γραμμή, ικανή να συνεισφέρει και στις δύο πλευρές του γηπέδου, υπό τις οδηγίες του Γκιούλα Λόραντ. Αγωνίστηκε οκτώ χρόνια με τον Δικέφαλο του Βορρά και κατέγραψε συνολικά 176 συμμετοχές και 24 τέρματα στην Α΄ Εθνική με τους ασπρόμαυρους. 

Το καλοκαίρι του 1981 μετακινήθηκε με ελεύθερη μεταγραφή στον Παναθηναϊκό, όπου σε μία τριετία κατέκτησε επίσης από ένα Κύπελλο (το 1982) και Πρωτάθλημα (το 1984), παρότι στο τελευταίο είχε μόλις μία συμμετοχή. Ακολούθησαν δύο χρονιές στη Β΄ κατηγορία, από μία με Κόρινθο (υποβιβασμός) και Διαγόρα Ρόδου (πρωταθλητής Νοτίου Ομίλου), με τον οποίο ως κεντρικός αμυντικός πλέον, επανήλθε στην Α' εθνική για την περίοδο 1986–87. Ολοκλήρωσε την πορεία του ως παίκτης στο ομογενειακό σωματείο Ελληνο-Αμερικανικός Άτλας της Νέας Υόρκης.

+ Η καριέρα του Αναστασιάδη στο Πρωτάθλημα Ελλάδας Σύλλογος  Κατηγορία  Περίοδος  Συμμετοχές  Τέρματα ΠΑΟΚ Α΄ Εθνική  1973–74  10  0 1974–75  30  4  1975–76  28  9   1976–77  30  5   1977–78  19  3   1978–79  22  2   1979–80  32  0   1980–81  5  1  Σύνολο17624Παναθηναϊκός Α΄ Εθνική  1981–82  19  4   1982–83  14  1   1983–84  1  0  Σύνολο345 Διαγόρας Ρόδου  Α΄ Εθνική  1986–87   13  0 Σύνολο καριέρας22329

 Διεθνής καριέρα 
Αγωνίστηκε 12 φορές με την εθνική Ελλάδας κατά το διάστημα 1975–1980. Την πρώτη του εμφάνιση πραγματοποίησε στον φιλικό αγώνα (2–1) επί της Κύπρου την 1η Απριλίου 1975 στη Λευκωσία, μην διστάζοντας να αναλάβει την εκτέλεση πέναλτι που διαμόρφωσε το τελικό αποτέλεσμα στο 35'. Το συγκεκριμένο τέρμα, αν και μοναδικό του για το αντιπροσωπευτικό συγκρότημα, τον κατατάσσει μεταξύ των μόλις 31 Ελλήνων διεθνών οι οποίοι σκόραραν στο ντεμπούτο τους με την εθνική ομάδα (πλέον πρόσφατος ο Νίκος Καρέλης το 2014).

Η τελευταία του συμμετοχή σημειώθηκε και πάλι σε φιλικό αγώνα με τη Βουλγαρία (0–0) στις 14 Μαΐου 1980 (γήπεδο Λεωφόρου Αλεξάνδρας), όταν ο τεχνικός Αλκέτας Παναγούλιας τον χρησιμοποίησε με την έναρξη της επανάληψης. Ήταν ο τελευταίος αγώνας προετοιμασίας της Ελλάδας πριν την τελική φάση του Κυπέλλου Εθνών 1980, με τον ποδοσφαιριστή να μην επιλέγεται εν τέλει στην 22μελή ελληνική αποστολή για τη διοργάνωση στα γήπεδα της Ιταλίας.

+ Με την ΕθνικήΈτοςΣυμμετοχέςΤέρματα197521197620197720197830198030Σύνολο121
+ Το τέρμα του Αναστασιάδη με την ΕθνικήΝο.ΗμερομηνίαΤόπος ΔιεξαγωγήςΑντίπαλοςΣκορΑποτέλεσμαΔιοργάνωση11 Απριλίου 1975Στάδιο ΓΣΠ, Λευκωσία Κύπρος2–12–1Φιλικός

 Προπονητική σταδιοδρομία 
Ο Αναστασιάδης είναι από τους πλέον αναγνωρίσιμους Έλληνες προπονητές και γνωστός στο ευρύ κοινό για τη βαθιά του θρησκευτική πίστη και τις αξιομνημόνευτες ατάκες του, γεμάτες με χιούμορ, όταν απευθυνόταν στους ποδοσφαιριστές του κατά τη διάρκεια των προπονήσεων ή των αγώνων. Η καριέρα του άρχισε από τις "μικρές" κατηγορίες του ελληνικού ποδοσφαίρου με τους Διαγόρα Ρόδου, Παναργειακό, Ιάλυσο και Καβάλα, η οποία υπό την καθοδήγησή του αναδείχθηκε δευτεραθλήτρια Β' εθνικής το 1994 και εξασφάλισε την άνοδο στην Α' Εθνική έπειτα από 12ετή απουσία. Είναι χαρακτηριστικό πως ο Αναστασιάδης κατά τον πρώτο του αγώνα ως τεχνικός στην ανώτατη κατηγορία αντιμετώπισε τον ΠΑΟΚ, σύλλογο όπου είχε αναδειχθεί ως ποδοσφαιριστής (ήττα 0–4 στο γήπεδο Τούμπας για την εναρκτήρια αγωνιστική της περιόδου 1994–95).

Συνέχισε διαδοχικά στους Εδεσσαϊκό (1995 έως Ιανουάριο 1997, καταλαμβάνοντας την 9η θέση της Α' εθνικής 1995–96, υψηλότερη στην ιστορία του συλλόγου),Διατελέσαντες προπονητές Εδεσσαϊκού, αρχείο Χρ. Πετσινάρη, edesaikos.blogspot.gr ΠΑΟΚ (1997–99, σε δύο θητείες. Στην πρώτη, με 13 νίκες και μία ισοπαλία σε 15 αγώνες από τη στιγμή που ανέλαβε, οδήγησε τον ΠΑΟΚ στην έξοδο στο Κύπελλο ΟΥΕΦΑ της επόμενης περιόδου. Ακολούθησε η πρόκριση επί της ισχυρής Άρσεναλ τον Σεπτέμβριο του 1997, η οποία εκείνη τη σεζόν κέρδισε το νταμπλ στην Αγγλία), Ηρακλή (1999–2000, έξοδος στο Κύπελλο ΟΥΕΦΑ), Παναθηναϊκό (2000–01, πρόκριση στις 16 κορυφαίες ομάδες του Τσάμπιονς Λιγκ, με τον Άλεξ Φέργκιουσον να δηλώνει ότι ο Παναθηναϊκός ήταν η καλύτερη ομάδα που πέρασε από το Ολντ Τράφορντ μετά τον μεταξύ τους αγώνα), για να επανέλθει στον Ηρακλή (2001–02, έξοδος στο Κύπελλο ΟΥΕΦΑ) και εκ νέου στον ΠΑΟΚ (2002–04). Την αγωνιστική περίοδο 2002–03, οδήγησε τους ασπρόμαυρους του Βορρά στην κατάκτηση του Κυπέλλου Ελλάδας πραγματοποιώντας μία εξαιρετική πορεία στον θεσμό. Ο ΠΑΟΚ απέκλεισε τον Ολυμπιακό στα προημιτελικά, την ΑΕΚ στα ημιτελικά και αντιμετώπισε στον τελικό τον Άρη, όπου επικράτησε με σκορ 1–0 στο Γήπεδο της Τούμπας χάρη σε ένα εξαιρετικό τέρμα που πέτυχε ο Γιώργος Γεωργιάδης. Τη σεζόν 2003–04 αναδείχθηκε προπονητής της χρονιάς στα βραβεία του ΠΣΑΠ, καθώς κατάφερε να οδηγήσει τον ΠΑΟΚ στην 3η θέση του Πρωταθλήματος και την έξοδο στα προκριματικά του Τσάμπιονς Λιγκ της επόμενης περιόδου, παρόλο που η ομάδα είχε αποδυναμωθεί σημαντικά χάνοντας βασικούς ποδοσφαιριστές, όπως οι Γεωργιάδης, Καφές και Οκκάς, λόγω οικονομικών δυσχερειών. Τον Αύγουστο του 2004, ο ΠΑΟΚ απώλεσε μια πολύ μεγάλη ευκαιρία να αγωνιστεί για πρώτη φορά στην ιστορία του στους ομίλους του Τσάμπιονς Λιγκ. Στην αναμέτρηση για τον 3ο προκριματικό γύρο εναντίον της Μακάμπι Τελ Αβίβ, χρησιμοποιήθηκε αντικανονικά ο Λιάσος Λουκά, ο οποίος ήταν τιμωρημένος λόγω αποβολής του σε αγώνα ευρωπαϊκής διοργάνωσης με την προηγούμενη  του ομάδα, με συνέπεια η ΟΥΕΦΑ να κατακυρώσει τον πρώτο αγώνα υπέρ της ισραηλινής ομάδας με 0–3 (1–2 το αγωνιστικό αποτέλεσμα). Το περιστατικό αυτό επέφερε μεγάλη αναστάτωση σε ολόκληρο τον σύλλογο και το αγωνιστικό τμήμα, με συνέπεια την απομάκρυνση του Αναστασιάδη από τον πάγκο της ομάδας τον Σεπτέμβριο, μετά από μία εκτός έδρας ήττα με σκορ 2–0 από τον Πανιώνιο για τη 2η αγωνιστική του Πρωταθλήματος.


Από τον Δεκέμβριο του 2004 έως τον Απρίλιο του 2011,Cyprus part company with Anastasiadis, ιστότοπος UEFA διετέλεσε ομοσπονδιακός προπονητής της Εθνικής Κύπρου, όντας ο 15ος από την έναρξη της ιστορίας της το 1960 και αυτός με τους περισσότερους αγώνες,MANAGERS of Cyprus national team in chronological order, βάση δεδομένων εθνικών ομάδων Ευρώπης eu-football.info καθώς και ο μακροβιότερος έπειτα από τον πρώτο Αργύρη Γαβαλά (1960 έως 1967).Εθνική Ανδρών • Προπονητές , Κυπριακή Ομοσπονδία Ποδοσφαίρου ΚΟΠ Μετά την απομάκρυνση από την τεχνική ηγεσία της εθνικής ομάδας της Κύπρου, λόγω των ανεπιτυχών αποτελεσμάτων στα προκριματικά του Euro 2012, ο Άγγελος Αναστασιάδης επέστρεψε στην Ελλάδα τον Δεκέμβριο του 2011 για να αναλάβει τον ΠΑΣ Γιάννινα, ο οποίος είχε μόλις επιστρέψει στη Σούπερ Λιγκ. Οδήγησε την ομάδα στην 8η θέση του βαθμολογικού πίνακα, όμως παρά την επιτυχημένη χρονιά αποφάσισε να μην ανανεώσει το συμβόλαιό του με τους Ηπειρώτες. Επόμενος σταθμός του ήταν ο Πλατανιάς, τον οποίο ανέλαβε τη 12η αγωνιστική της Σούπερ Λιγκ 2012–13, κάνοντας ντεμπούτο με νίκη 2–1 επί του Παναθηναϊκού. Στο τέλος της περιόδου και ενώ κατέλαβε την 9η θέση, διατηρώντας την ομάδα στην πρώτη κατηγορία, αποχώρησε. Ωστόσο, ανέλαβε ξανά τα ηνία της χανιώτικης ομάδας τον Φεβρουάριο του 2014, με στόχο και πάλι να τη σώσει από τον υποβιβασμό, πράγμα που πέτυχε τερματίζοντας μόλις δύο βαθμούς πάνω από τη ζώνη του υποβιβασμού, στη 14η θέση της βαθμολογίας.

Τον Μάιο του 2014, μετά το τέλος των πλέι-οφ, συμφώνησε για τέταρτη φορά σε 17 χρόνια με την ομάδα του ΠΑΟΚ υπογράφοντας διετές συμβόλαιο, αποχώρησε όμως τον Μάρτιο του 2015. Το καλοκαίρι του 2016 ανέλαβε τη Λάρισα, η παρουσία του όμως στον πάγκο των "βυσσινί" υπήρξε βραχύβια, καθώς τον Οκτώβριο του ίδιου έτους ανακοινώθηκε η αποχώρησή του.

Στις 8 Νοεμβρίου 2018, ο Άγγελος Αναστασιάδης ανέλαβε ομοσπονδιακός προπονητής της Εθνικής Ελλάδας, διαδεχόμενος τον Μίχαελ Σκίμπε. Το ντεμπούτο του πραγματοποιήθηκε στις 15 Νοεμβρίου 2018 στην νικηφόρα εντός έδρας αναμέτρηση, που διεξήχθη στο ΟΑΚΑ, εναντίον της Φινλανδίας (1–0) για τον θεσμό του UEFA Nations League. Αποχώρησε από την τεχνική ηγεσία της Εθνικής στις 15 Ιουλίου 2019.

Προπονητής με έντονη προσωπικότητα και λόγο, ο Αναστασιάδης απέκτησε στο χώρο του ποδοσφαίρου τόσο υποστηρικτές, όσο και επικριτές της αξίας και του τρόπου δουλειάς του. Είχε την ικανότητα να ντοπάρει ψυχολογικά τους παίκτες του και μπορούσε να αλλάξει την εικόνα ενός αγώνα μέσα από τις τακτικές παρεμβάσεις του με πρόωρες αλλαγές προσώπων ή θέσεων. Πολλές φορές όμως, ερχόταν σε σύγκρουση με μέλη του αγωνιστικού ή διοικητικού τμήματος λόγω του ιδιαίτερου χαρακτήρα του. Συνδέθηκε με τον ΠΑΟΚ, την ομάδα που τον ανέδειξε και ο ίδιος αγάπησε και υπηρέτησε ως ποδοσφαιριστής, προπονητής και από διάφορα διοικητικά πόστα. Είναι ο μοναδικός στην ιστορία του συλλόγου που κατέκτησε το Κύπελλο Ελλάδας ως παίκτης (το 1974) και ως προπονητής (το 2003) και αυτός με τις περισσότερες θητείες στην τεχνική ηγεσία της ομάδας (τέσσερις).

Στατιστικά στοιχεία ανά περίοδο
Ομάδα ΑπόΈωςΡεκόρΚαβάλαΙούλιος 1994Οκτώβριος 19941031633.33ΕδεσσαϊκόςΙούλιος 1995Ιανουάριος 19975315132528.30ΠΑΟΚΦεβρουάριος 1997Ιούνιος 19986341111165.10ΠΑΟΚΣεπτέμβριος 1998Φεβρουάριος 199919133368.42ΗρακλήςΙούλιος 1999Ιούνιος 2000421981545.24ΠαναθηναϊκόςΙούλιος 2000Φεβρουάριος 2001442510956.82ΗρακλήςΜάρτιος 2001Μάιος 20024718111838.30ΠΑΟΚΑύγουστος 2002Σεπτέμβριος 20049448242351.06Εθνική ΚύπρουΔεκέμβριος 2004Απρίλιος 20115617102930.36ΠΑΣ ΓιάννιναΔεκέμβριος 2011Ιούνιος 20122294940.91ΠλατανιάςΝοέμβριος 2012Μάιος 2013351541642.85ΠλατανιάςΦεβρουάριος 2014Ιούνιος 20141051450.00ΠΑΟΚΙούνιος 2014Μάρτιος 2015381961350.00ΑΕΛΙούνιος 2016Οκτώβριος 2016822425.00Εθνική ΕλλάδαςΝοέμβριος 2018 Ιούλιος 2019721428.57Σύνολο54825110818945.80

*Στον πίνακα περιλαμβάνονται αγώνες πρωταθλήματος της Α' Εθνικής Κατηγορίας, Κυπέλλου και ευρωπαϊκών διοργανώσεων

 Τίτλοι - διακρίσεις 
 Ως ποδοσφαιριστής 
ΠΑΟΚ
Πρωτάθλημα Ελλάδας: 1975–76
Κύπελλο Ελλάδας: 1973–74

Παναθηναϊκός
Πρωτάθλημα Ελλάδας: 1983–84
Κύπελλο Ελλάδας: 1981–82

Διαγόρας Ρόδου
Πρωτάθλημα Β΄ Εθνικής κατηγορίας Ελλάδας: 1985–86

 Ως προπονητής 
ΠΑΟΚ
Κύπελλο Ελλάδας: 2002–03

Ατομικές
Ποδοσφαιρικά βραβεία ΠΣΑΠ - Προπονητής της χρονιάς: 2003–04

 Παραπομπές 

 Πηγές 
 "Εθνική Ελλάδος • Πορεία μέσα στο χρόνο", Βαγγ. Μελέκογλου-Άγγ. Μενδρινός-Θοδ. Νταβέλος, Εκδόσεις Παπαζήση, Αθήνα 1995, ISBN 960-0210-82-9
 "Το έπος της Α' εθνικής", Γιώργος Ν. Παγιωτέλης, σειρά άρθρων-αφιερωμάτων περιοδ. «Οι ΠΑΓΚΟΣΜΙΟΙ» (τεύχη 22-38), Αθήνα Οκτ. 1995-Φεβρ. 1997

 Εξωτερικοί σύνδεσμοι 
 EU-football.info - Ο Άγγελος Αναστασιάδης με την Εθνική ως ποδοσφαιριστής
 Βιογραφικό του Άγγελου Αναστασιάδη, εφημερ. «Ο Φιλελεύθερος» online

Κατηγορία:Επιβατιανοί
Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Π.Α.Σ. Κορίνθου
Κατηγορία:Ποδοσφαιριστές Διαγόρα Ρόδου
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Διαγόρα Ρόδου
Κατηγορία:Προπονητές ποδοσφαίρου Α.Ο. Καβάλα
Κατηγορία:Προπονητές ποδοσφαίρου Εδεσσαϊκού
Κατηγορία:Προπονητές ποδοσφαίρου ΠΑΟΚ
Κατηγορία:Προπονητές ποδοσφαίρου Ηρακλή Θεσσαλονίκης
Κατηγορία:Προπονητές ποδοσφαίρου Παναθηναϊκού
Κατηγορία:Προπονητές ποδοσφαίρου Εθνικής Κύπρου
Κατηγορία:Προπονητές ποδοσφαίρου Π.Α.Σ. Γιάννινα
Κατηγορία:Προπονητές ποδοσφαίρου Α.Ο. Πλατανιά
Κατηγορία:Προπονητές ποδοσφαίρου Α.Ε. Λάρισας
Κατηγορία:Προπονητές Σούπερ Λιγκ Ελλάδας
Κατηγορία:Προπονητές ποδοσφαίρου Εθνικής Ελλάδας